ሚዲያው ከዘመኑ ጋር የሚራመድ መሆን  አለበት -ምክትል ጠቅላይ ሚኒስትር
የሀገሪቱ መገናኛ ብዙሃን ጉድለቶችን  ፈጥኖ በመሙላትና  ከዘመኑ ጋር የሚራመዱ  ሥራዎችን  በማከናወን እራሳቸውን  በለውጥ  ሂደት  ውስጥ ማስገባት እንደሚገባቸው የኢፌዲሪ ምክትል ጠቅላይ ሚኒስትር ደመቀ መኮንን ተናገሩ  ፡፡ምክትል ጠቅላይ ሚኒትሩ በዛሬ በመገናኛ ብዙሃን አተኩሮ በተካሄደው ውይይት ላይ ባቀረቡት የማጠቃለያ ሃሳብ  ፤አሁን ባለው ሁኔታ ሚዲያው በተሟላ የመሰረተ ልማትና በዘመናዊ ቴክኖሎጂ ካልታገዘ   በስተቀር  አሁን አገልግሎት እየሠጡ ባሉት የቴሌቭዥን ፣ የሬድዮና ጋዜጦች ብቻ ተወዳዳሪና ለህብረተሰቡ ተደራሽ መሆን አይቻልም ብለዋል፡፡ በአገሪቱ  አገልግሎት  የሚሠጡት ሚዲያዎች ለልማታዊ ዲሞክራሲ  አስተሳሰብ የበላይነት  ይበልጥ  መስራት እንደሚጠበቅባቸው  ነው የገለጹት ፡፡ለዚህም ህብረተሰቡን የሚያገለግል ዕውነትን የሚያወጣና ወቅታዊ፣ተአማኒና ትክክለኛ መረጃ መቅረብ እንደሚገባውም አብራርተዋል ፡፡ለዚህ ተፈጻሚነትም   ብቃትና ዕውቀት ያለው አመራርና ለዚህ የተዘጋጀ በስነ ምግባር የታነጸ ጋዜጠኛና አመራር ሊኖር እንደሚገባ አስረድተዋል ፡፡ሚዲያው በተግባር የታጀበ ዕውነትን በማውጣት ለችግሮች መፍትሄ የሚሰጥ መሆን እንዳለብትም አቶ ደመቀ አመልክተዋል ፡፡ሚዲያው ለአሉቧልታ መልስ የሚሰጥ ሳይሆን ይበልጥ ትክክልና  ፈጣን የሆነ  መረጃን ለህብረተሰቡ የሚያደርስ መሆን እንዳለብትም ነው ያስረዱት ፡፡ለዚህም ደግሞ ሚዲያው ተሰጥኦ ያላቸውን ጋዜጠኞች በማምጣት ዓቅማቸውን በሙሉ ስሜትና ፍላጎት አውጥተው እንዲጠቀሙ  እገዛ ማድረግ እንዳለበትም ገልጸዋል ፡፡የክልል ሚዲያዎችም ከአከባቢያቸው ወጥተው የፌደራሉን መረጃ ጭምር ለህብረተሰቡ በማቅረብ ሀገራዊ መግባባትን በመፍጠር ረገድ የበኩላቸውን ድርሻ ሊወጡ እንደሚገባም አስገንዝበዋል ፡፡መረጃ ማግኘት በህገ-መንግስት የተመቀመጠ ዲሞክራሲያዊ መብት ሲሆን በጋዜጠኛውና በመረጃ ሰጪዎች እኛና እነሱ ከሚል መፈራረጅ  እራሳቸውን ማራው እንደሚገባቸው  ነው ያመለከቱት ፡፡በዚህ ረገድ የአመራሩም የጋዜጠኛውም ጉድለት እንዳለባቸው ተገንዝበው ችግራቸውን በጋራ  በመፍታት ለሀገር ግንባታ ሊሰሩ እንደሚገባ  አስረድተዋል፡፡አልፎ አልፎም ቢሆን ጠንከራ የሚዲያ ስራዎችም ለህብረተሰቡ ቀርበው እንደሚያውቁና የጠቆሙት ምክትል ጠቅላይ ሚንስትሩ  የመንግስት ሚዲያዎች ለዚህች አገር ምንም እንዳልሰሩ አድርጎ ማቅረብ ተገቢ እንዳልሆነ አስገንዘበዋል ፡፡ባለፉት ሁለት አሰርት ዓመታት የሀገሪቱ መገናኛ ብዙሃን በሰላም፣በልማት ፣በዲሞክራሲ፣መጎልበትና በጸረ ድህነት ትግሉ ህዝቡን በማነቃነቅ ረገድ ባይረባረቡ ኖሮ አሁን የተመዘገበው ፈጣን የአገሪቱ እድገት ባልተመዘገበ ነበር ነው ያሉት ፡፡ስለሆነም ሚዲያው ከዘመኑ ጋር ለመራመድና ህዝቡ የሚፈልገውን የተሻለ ስራ ለማከናወን የውስጡን ጉድለቶች በአፋጣኝ ማረም ይገባል ብለዋል ፡፡በተለይም ዓለም የተደነቀበትን አብዮታዊ መስመር ቀጣይነት እንዲኖረው የበለጸገች አገር ለመገንባት የህዝቡን ንቅናቄ ይበልጥ በማጎልበት ረገድ ሚዲያው ሥራዎቹን አጠናክሮ መቀጠል እንደሚገባው ገልጸዋል ፡፡አሁን የተካሄደው ውይይት በመንግስት ለተዘጋጀው የሚዲያ ሪፎርም ተጨማሪ ግብኣት ይሆናል ያሉት ምክትል ጠቅላይ ሚኒስትሩ  ፤ ይህ ውይይት እስከታችኛው ስራተኛ ድረስ ይበልጥ በማዳበር በቀጣዩ ዓመት ተግባራዊ ለማድረግ ሁሉም በንቃትና በትጋት ሊሳተፍ እንደሚገባ አሳሰበዋል ፡፡በዚሁ የኢፌዴሪ መንግስት ከሙኒኬሽን ጉዳዮች ጽሕፈት"የአገሪቷ የሚዲያ ተልዕኮ፣ ችግሮች፣ መፍትሄዎችና ቀጣይ አቅጣጫዎች" በሚል መሪ ሃሳብ በተዘጋጀውና ለአንድ ቀን በቆየው ውይይት ላይ የሚዲያ አመራሮች፣ከፍተኛ የመንግስት ባለስልጣኖችና ፣የመንግስት ኮሙኒኬሽን ባለሙያዎች መሳተፋቸውን ዋልታ ሚዲያ ኮርፖሬት  ዘግቧል ፡፡